text: Får nu erstatning efter Seest-katastrofen
  21 november 2011 kl. 09.14
  En kvindelig betjent er netop blevet tildelt knap 92.000 kr. i erstatning efter fyrværkeri-katastrofen i Seest i 2004.
  Kvinden udviklede som følge af katastrofen post-traumatisk stress. 
  Det oplyser BeredskabInfo på deres hjemmeside.
  Hun var en af de betjente, der blev kaldt ud til Seest ved Kolding, da 
  N. P. Johnsens Fyrværkerifabrik eksploderede den 3. november 2004.
  Undervejs løb hendes radio tør for strøm, så hun hørte derfor ikke, at betjentene fik besked om at trække sig fra området.
  Da kæmpeeksplosionen kom, nåede hun at kaste sig ned bag en garage og søge tilflugt. 
  Men den voldsomme oplevelse gav efterfølgende kvinden post-traumatisk stress.
  Hun har siden kæmpet med Arbejdsskadestyrelsen om at få anerkendt den posttraumatiske stress som en arbejdsskade. Det er nu lykkes.
  Ifølge Politiforbundet er kvinden vurderet til at have fået en mén-grad på 12 procent. Og det kunne altså give 91.920 kr. i erstatning.
  